Document ID: 31990D0175

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 2ας Απριλίου 1990
για τη θέση σε προσωρινή εφαρμογή του συμφωνηθέντος πρακτικού που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της Λαϊκής Δημοκρατίας της Κίνας για το εμπόριο υφαντουργικών προϊόντων
(90/175/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, εν αναμονή της ολοκλήρωσης των απαραίτητων διαδικασιών για τη σύναψη της συμφωνίας μεταξύ της Ευρωπαϊκής Οικονομικής Κοινότητας και της Λαϊκής Δημοκρατίας της Κίνας για το εμπόριο υφαντουργικών προϊόντων, που μονογραφήθηκε στις 9 Δεκεμβρίου 1988, η συμφωνία εφαρμόζεται προσωρινά από την 1η Ιανουαρίου 1989, σύμφωνα με την απόφαση 88/656/ΕΟΚ (1), όσον αφορά την Κοινότητα·
ότι η εν λόγω συμφωνία προβλέπει τη δυνατότητα επανεξέτασης, ενόψει της πρόσφατης ανάπτυξης των συναλλαγών, των ποσοτικών προσαρμογών των ποσοστώσεων για ορισμένες κατηγορίες υφαντουργικών προκειμένου να ληφθεί υπόψη η εισαγωγή του εναρμονισμένου συστήματος·
ότι, στο τέλος των διαβουλεύσεων μεταξύ της Κοινότητας και της Λαϊκής Δημοκρατίας της Κίνας, μονογραφήθηκε στις 15 Δεκεμβρίου 1989 ένα συμφωνηθέν πρακτικό που τροποποιεί τις ποσοστώσεις για τα προϊόντα των κατηγοριών 4, 5, 6, 7, 8, 10, 16, 21, 27, 67, και 73 όπου καθορίζονται στη συμφωνία·
ότι, μέχρις ότου ολοκληρωθούν οι αναγκαίες διαδικασίες για τη σύναψη της συμφωνίας και του συμφωνηθέντος πρακτικού, θα πρέπει να εφαρμοστεί προσωρινά το συμφωνηθέν πρακτικό, με ισχύ από την 1η Ιανουαρίου 1990, υπό την επιφύλαξη ότι θα υπάρξει αμοιβαία εφαρμογή εκ μέρους της Λαϊκής Δημοκρατίας της Κίνας,
ΑΠΟΦΑΣΙΖΕΙ:
Άρθρο 1
Μέχρις ότου ολοκληρωθούν οι αναγκαίες διαδικασίες για τη σύναψή της, το συμφωνηθέν πρακτικό που τροποποιεί τη συμφωνία για το εμπόριο υφαντουργικών προϊόντων μεταξύ της Ευρωπαϊκής Οικονομικής Κοινότητας και της Λαϊκής Δημοκρατίας της Κίνας εφαρμόζεται προσωρινά στην Κοινότητα, από την 1η Ιανουαρίου 1990, υπό την επιφύλαξη ότι θα υπάρξει αμοιβαία προσωρινή εφαρμογή εκ μέρους της Λαϊκής Δημοκρατίας της Κίνας.
Το κείμενο του συμφωνηθέντος πρακτικού επισυνάπτεται στην παρούσα απόφαση.
Άρθρο 2
Η Επιτροπή καλείται να ζητήσει τη σύμφωνη γνώμη της κυβέρνησης της Λαϊκής Δημοκρατίας της Κίνας για την προσωρινή εφαρμογή του συμφωνηθέντος πρακτικού που αναφέρεται στο άρθρο 1 και να την ανακοινώσει στο Συμβούλιο.
Λουξεμβούργο, 2 Απριλίου 1990.

Labels: 3
1
15